送元聲弟赴水陽監鎮
作者：樓鑰
朝代：宋

paragraphs: 吾翁積德厚，九子官其六。
不幸失三人，孤嫠紛在目。
三弟尚白丁，升沉猶未卜。
吾人扶門戶，參立如鼎足。
脫死憂患餘，偏親須水菽。
阿連先著鞭，去去長江曲。
弱冠承賞延，十載荷衣綠。
閒關困家食，才就五斗粟。
要知官無卑，豪髮當畏肅。
督耕兩大圩，受輸十萬斛。
處之誠未易，勉旃直自勗。
執別動萬感，酌酒再三祝。
吾子素解事，涉世要未熟。
意行須揆理，言輕恐招辱。
王事究一心，言玷復三復。
細行累大德，陰財損陽祿。
豈惟贈爾言，余亦每自恧。
公餘稍有暇，更取故書讀。
行矣更自愛，家聲要人續。